Barty wen grootste prysgeld nóg | Netwerk24
Barty wen grootste prysgeld nóg
03 November 2019 20:40
Ashleigh Barty van Australië met die trofee na sy die WTA-Eindtoernooi Sondag in Shenzhen, China gewen het. Foto: Getty Images
Die wêreld se voorste vrouetennisspeler Ashleigh Barty het haar vloek teen die verdedigende kampioen Elina Svitolina op skouspelagtige wyse beëindig toe sy Sondag die WTA-reeks se jaareindtoernooi gewen het.
Barty het die grootste prysgeld in die geskiedenis van tennis – 'n lywige tjek van $4,42 miljoen (meer as R66 miljoen) opgeraap het.
Barty, wat Svitolina in vyf vorige probeerslae nie kon klop nie, het dié keer binne 'n uur en 26 minute met 6-4, 6-3 oor die Oekraïner gerol.
Barty het vir die eerste keer ooit in die WTA-jaareindtoernooi gespeel en net een nederlaag gely, teen die Nederlander Kiki Bertens. Sy is die vyfde debutant wat dié winsgewende rondomtalie-toernooi wen.
Svitolina kon nog nie weer 'n trofee lig sedert sy die WTA-titel verlede jaar in Singapoer gewen het nie. Sy het die afgelope week net een stel verloor op pad na die eindstryd, maar kon nie in die titelstryd self antwoorde op Barty se vrae lewer nie. – Sportredaksie